Man vas ná hy glo jong vrou wou ontvoerFoto: SAPD/Facebook Die King Williams Town-polisie in die Oos-Kaap het ŉ 35-jarige man in hegtenis geneem nadat hy glo ŉ 21-jarige vrou probeer ontvoer het. Kapt. Siphokazi Mawisa, polisiewoordvoerder, het gesê die vrou is Donderdag om 08:30 glo amper in die dorp ontvoer. “Die vrou het na bewering van die munisipaliteit af in Alicestraat gestap toe ŉ voertuig langs haar stilgehou het. Die verdagte, onbekend aan haar, het haar in die voertuig ingedwing. Sy kon darem daarin slaag om deur die ander deur te ontsnap,” het Mawisa gesê. Die vrou het ŉ saak by die polisie aanhangig gemaak. “Die polisie het op inligting van die gemeenskap gereageer en die verdagte Maandag naby sy huis in Breidbach, buite King Williams Town, opgespoor en in hegtenis geneem.” Die man sal na verwagting Dinsdag in die King Williams Town-landdroshof verskyn op aanklag van ontvoering.